ગુજરાતમાં થઈ રહેલા આંદોલનની આ વાત નથી. ગુજરાતમાં પણ આ મથાળામાં ઈશારો કર્યો છે તેવી સ્થિતિ છે, પણ તે ચૂંટણી પૂરતી મર્યાદિત લાગે છે. ચૂંટણી પતી જશે એટલે આંદોલનો શમી જશે, પણ મથાળામાં જે વાત કરી છે તેવી સ્થિતિ દુનિયાના જુદાજુદા ભાગોમાં, જુદાજુદા સમયે જોવા મળી છે. મૂળ વાત કેટેલોનિયા છે. કેટેલોનિયા સ્પેનનું સૌથી સમૃદ્ધ રાજ્ય છે અને ત્યાં એક મોટું જૂથ સ્વતંત્ર થવા માગે છે. તે પહેલાં આવી સ્થિતિ બ્રિટનમાં પણ જોવા મળી હતી. યુરોપિયન યુનિયનમાંથી છૂટાં પડી જવું જોઈએ એવું કહેનારું એક જૂથ યુકેમાં ઊભું થયું અને વોટ લેવાયો તો પાતળી બહુમતીથી છૂટાં પડી જવાનું પરિણામ આવ્યું. બહુ પાતળી બહુમતીથી. આવો જ જનમત લેવાયો હતો સ્કોટલેન્ડમાં. બ્રિટનમાંથી છૂટાં પડી સ્વતંત્ર થવું કે કેમ તે જનમત લેવાયો અને તેમાં પાતળી બહુમતીથી સ્વતંત્રતાની માગણી કરનારા જૂથની હાર થઈ.